HU Az Európai Unió Hivatalos Lapja C 189/14

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2015/C 189/05)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„ΠΑΦΙΤΙΚΟ ΛΟΥΚΑΝΙΚΟ” (PAFITIKO LOUKANIKO)

EU-szám: CY-PGI-0005-01244 – 17.07.2014

OEM ( ) OFJ ( X )

1. Elnevezés

„Παφίτικο Λουκάνικο” (Pafitiko Loukaniko)

2. Tagállam vagy harmadik ország

Ciprus

3. A mezőgazdasági termék vagy élelmiszer leírása

3.1. A termék típusa

1.2. osztály: Húsipari termékek (főzve, sózva, füstölve stb.)

3.2. Az 1. pontban szereplő elnevezéssel jelölt termék leírása

A „Pafitiko Loukaniko” darált sertéshúsból készült kolbász (amelyhez az egész állat húsát felhasználják). A csontok és a zsír eltávolítása után a húst ledarálják, majd só hozzáadásával a Páfosz területén készült száraz vörösborban érlelik. A teljesen megérlelt húst ezután sertésbélbe töltik. A kolbászokat úgy hajtogatják/csavarják, hogy az egyes kolbászfüzérek 6–10 kolbászból (terácia) álljanak. A kolbászfüzéreket ezután ellenőrzött körülmények között két-három napig szárítják legfeljebb 45 °C fokos, alacsony nedvességtartalmú zárt térben fellógatva. A „Pafitiko Loukaniko” különféle módokon elkészítve fogyasztható.

A „Pafitiko Loukaniko” jellemzői a következők (minden egyes kolbász esetében):

Fizikai jellemzők:

Forma: hosszú, keskeny és hengeres.

Méret: körülbelül 3 cm-es átmérő, a hossz és a tömeg a gyártó preferenciájától függően változó.

Kémiai jellemzők:

pΗ: 4–5,5, fehérje: 20–30 %, zsírtartalom: 22–35 %, nedvességtartalom: 38–48 %, nátrium-klorid (só): 1,5–2,5 %

Érzékszervi jellemzők:

Szín: általában barna a fehértől a sötétbarnáig (szinte feketéig) terjedő színű foltokkal.

Textúra: kívül sima.

Íz: elkészültekor a kolbász jellegzetes ízt kap a hozzáadott bornak és fűszereknek (különösen a koriandernek, a köménynek és a fekete borsnak) köszönhetően.

Aroma: a hozzáadott bor és fűszerek (különösen a koriander, a kömény és a fekete bors) aromája.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Nyersanyagok (kizárólag feldolgozott termékek esetében)

— Egészséges, az előírásoknak (teljes kivéreztetés, azonnali hűtés) megfelelően leölt sertések friss húsa. Átvételkor a húsnak világospiros színűnek, friss illatúnak, 0–7 °C hőmérsékletűnek kell lennie (összhangban a 852/2004/EK (2) és a 853/2004/EK (3) európai parlamenti és tanácsi rendelettel, illetve azok módosításaival és az azokat felváltó rendeletekkel), pH-értéke 5,3–6 között kell, hogy legyen.

— Az átmosott és megtisztított sertésbelet sóban tárolják 3 °C alatti hőmérsékleten. Átvételkor ellenőrzik, hogy a sertésbél tiszta és friss illatú-e.

— A felhasznált bor a páfoszi kerület pincészetei vagy bortermelői által a helyben termő mávro szőlőfajtából előállított száraz vörösbor. Átvételkor ellenőrzéseket végeznek annak igazolására, hogy a bor a szőlőfajtára jellemző aromával rendelkezik, alkoholtartalma 12–14 %, és cukortartalma kevesebb mint 4 g/l.

— Durva szemcsés étkezési só (apró szemcsés sót nem használnak, nehogy a hús túl sok sót szívjon fel).

— Kötelező fűszerek: darált koriander, kömény és fekete bors.

— Preferenciától függően különféle egyéb fűszerek is használhatók: őrölt fahéj, őrölt szegfűszeg és a masztixfa egész vagy őrölt bogyója.

3.4. Az előállítás azon műveletei, amelyeket a meghatározott földrajzi területen kell elvégezni

A „Pafitiko Loukaniko” feldolgozása és elkészítése.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. Az bejegyzett elnevezést viselő termék címkézésére vonatkozó egyedi szabályok

—

4. A földrajzi terület tömör meghatározása

Páfosz kerület közigazgatási határai.

5. Kapcsolat a földrajzi területtel

5.1. A földrajzi terület sajátosságai

A földrajzi terület, azaz a páfoszi kerület egyedi jellege éghajlati és hidrogeológiai adottságoknak (nagy páratartalmú nyugati szelek, nagy mennyiségű csapadék, tengeri szellő stb.) köszönhető, amelyek befolyásolják a helyi szőlőfajták művelését és fejlődését, és ily módon a borok minőségét és jellemzőit is. Ezen túlmenően a terület gazdag történelmi és néprajzi hagyományai is bizonyítják, hogy a helyi lakosok szerteágazó szakértelemmel és tapasztalatokkal rendelkeznek a „Pafitiko Loukaniko” előállításában.

5.2. A termék sajátosságai

A „Pafitiko Loukaniko” sajátossága elsősorban a más hasonló jellegű termékekhez viszonyított hírnevéből fakad. Egyedi jellemzői és különösen sajátos íze, illata és megjelenése a helyi lakosok körében nemzedékről nemzedékre átadott szakértelemnek tulajdoníthatók csakúgy, mint a meghatározott földrajzi területen és különösen a páfoszi kerület 500 méternél magasabban fekvő részein termesztett mávro szőlőfajtának. Amint azt „To vivlío tu kipriakú krasziú” (A ciprusi borok könyve) című művében Florendía Kitherótu világosan elmagyarázza, a szőlőtőkék és a szőlő fejlődését meghatározó környezet és feltételek azon tényezők közé tartoznak, amelyek a leginkább befolyásolják a megtermelt bor tulajdonságait. A „Pafitiko Loukaniko” jellemzői a borból erednek, a bor sajátosságait pedig a páfoszi körzet talaja és éghajlata határozza meg.

5.3. A földrajzi terület és a termék különleges minősége, hírneve vagy egyéb jellemzője közötti okozati kapcsolat

A meghatározott földrajzi területen tevékenységet folytató termelők know-how-ja nagyban befolyásolja a végtermék egyedi jellemzőit. Ezt történelmi és néprajzi források is megerősítik, például P. Xiúta „Kipriakí laografía ton zóon” (Állatok a ciprusi néphagyományban) című műve, G. Papaharalámbusz „Ta kipriaká ithi ke éthima” (Ciprusi hagyományok és szokások) című műve és Sz. Hadzikiriákosz „I Jeroszkípu – isztorikí ke laografikí meléti” (Jeroszkípu – történelmi és néprajzi tanulmány) című műve, amelyek említést tesznek a sertések rituális levágásáról, valamint arról, hogy megfelelő technológia hiányában megoldást kellett találni a hús tartósítására, továbbá ismertetik a „Pafitiko Loukaniko” elkészítésének módját. E publikációk ezenkívül külön hangsúlyozzák a kolbász kiemelkedő minőségét, hiszen a „Pafitiko Loukaniko” napjainkban is a legismertebb ciprusi kolbászok egyike, amint azt nemrégiben közzétett tanulmányok, továbbá számos útikönyv és idegenforgalmi honlap is igazolja, így például K. Szaszúri „I politiszmikí klironomiá tisz Páfu ke i apíhiszí tisz sztusz néusz” (Páfosz kulturális öröksége és a fiatalokra ható vonzereje) című disszertációja, http://www.all4cyprus.com/kypriaki-kouzina, „Gasztronomikósz hártisz tisz Kípru” (Ciprus gasztronómiai térképe) (Földművelésügyi Osztály, 2010) és a „Paradosziakí diatrofí proszfigikón ke ektósz szinóron eliniszmú” (A görög menekültek és a görög diaszpóra hagyományos étrendje) című dokumentum (T. Curí, et al.). Végezetül meg kell említeni, hogy a „Pafitiko Loukaniko” minőségi jellemzőire jelentős hatást gyakorol a meghatározott földrajzi területen termesztett mávro szőlőfajtából készült bor használata.

Hivatkozás a termékleírás közzétételére

(e rendelet 6. cikke (1) bekezdésének második albekezdése (4))

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Προδιαγραφή_Παφίτικο%20Λουκάνικο.pdf

(1) HL L 343., 2012.12.14., 1. o.

(2) HL L 139., 2004.4.30., 1. o.

(3) HL L 139., 2004.4.30., 55. o.

(4) Lásd a 1. lábjegyzetet.